b'\n_START_ARTICLE_\nModena (pokrajina)\n_START_SECTION_\nZgodovinske zanimivosti\n_START_PARAGRAPH_\nDana\xc5\xa1nja pokrajina Modena je bila glavni del Kne\xc5\xbeevine Modena in Reggio (it. Ducato di Modena e Reggio), ki je obstajala od leta 1452 do leta 1859 (razen francoske nadoblasti 1798-1814). Mesto Modena samo je sicer pripadalo plemi\xc5\xa1ki dru\xc5\xbeini Este \xc5\xa1e pred njeno pridobitvijo kne\xc5\xbejega naslova. Prosta modenska komuna, ki se je bila ustanovila leta 1135, je kot predstavnica gibelinov izgubila bitko proti bolonjskim gvelfom, zato se je raje predala plemi\xc4\x8dem Este iz Ferrare \xc5\xbee leta 1299. Od leta 1598 dalje je bila prestolnica kne\xc5\xbeevine, ki je bila pozneje skupaj s Kne\xc5\xbeevino Parma in Piacenza (it. Ducato di Parma e Piacenza) ter Toskano glavnina italijanskega ozemlja, ki se je leta 1860 zdru\xc5\xbeilo s Kraljevino Sardinijo.'